Nhar it-Tnejn 14 ta' Jannar 2013 stednuni biex nagħmel sessjoni dwar il-letteratura mal-istudenti tas-sekondarja tal-bniet taż-Żejtun, dik li fiż-żmien meta l-iskejjel tal-Gvern ma kinux kollha msemmijin għall-qaddisin tas-sema kienu jsejħulha l-Junior Lyceum ta' Carlo Diacono. Imbagħad qrajt silta mill-istorja ta' Maya u Neshe, il-protagonisti ta' "Bħall-Kuluri Mxarrbin tal-Ħuta," żewġ tfajliet, waħda Maltija u l-oħra Ċiprijotta, imnebbħin mill-pittura ta' Frida Kahlo. Qrajt is-silta, pariġġ ix-xena li wrejt milll-film, li fiha Maya u Neshe jsibu ruħhom bla ħsieb f'sitwazzjoni simili għal dik ta' Frida u Alejandro… Wara s-sessjoni ħadt gost ħafna niltaqa' u nitkellem ma' xi studenti li għandhom passjoni għal-letteratura u l-arti. Ħadt pjaċir li aspetti differenti tas-sessjoni li għamilna flimkien għoġbuhom. Nixtieq nirringrazzja lis-Sa Massabielle Zammit tal-inizjattiva, l-organizzazzjoni u l-entużjażmu, lil-librara, lill-amministrazzjoni, u lill-għalliema kollha, speċjalment dawk tal-Malti, li jgħallmu s-suġġett tagħhom b'mod professjonali u b'passjoni li tittieħed mill-istudenti.